Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2022/C 69/14)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates dokumendi avaldamise kuupäevast.

KOONDDOKUMENT

„GIRESUN TOMBUL FINDIĞI“

ELi nr: PDO-TR-02419 – 26. aprill 2018

KPN (X) KGT ( )

1. [KPN või KGT] nimetus(ed)

„Giresun Tombul Fındığı“

2. Liikmesriik või kolmas riik

Türgi

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Nimetusega „Giresun Tombul Fındığı“ tähistatakse liiki Corylus avellana L. kuuluva hariliku sarapuu vilja, mida turustatakse koorimata või kooritud sarapuupähklina: koorimata, kooritud toores ja kooritud röstitud.

Kultivar „Giresun Tombul Fındığı“ peaks moodustama selektsioonist vähemalt 90 % sellises põllumajandusettevõttes, kus kasvatatakse kultivare „Sivri Fındık“, „Kalınkara Fındık“ ja „Palaz Fındık“ kuni lubatud 10 % ulatuses.

Sarapuupähkli „Giresun Tombul Fındığı“ koor on ümar, üsna hele, pruuni värvusega, tipust õrna ebemekihiga kaetud ja külgedelt lamenenud. Ümmargust kiududeta tuuma katab heleda värvusega seemnekest, mis ei ole tuuma küljes kinni ja koordub hõlpsasti.

Tabel 1

Toote „Giresun Tombul Fındığı“ mõned füüsikalised omadused

Spetsifikaadid Koorimata Kooritud toores Kooritud röstitud Suurus (läbimõõt laiuti, mm) suur 16 –18 13 –15 13 –15 keskmine 14 –16 11 –13 11 –13 väike 12 –14 9 –11 9 –11 Niiskus (%) maksimum 7 6 3 1 kg / kuivatatud viljade arv – 500 –700 – Koore paksus (mm) miinimum – maksimum 0,70 –1,25 – – Tuumade suhe (%) miinimum – maksimum 47,5 –55 – – Seemnekesta kooritavus (%) miinimum – maksimum – – 90 –100





Tabel 2

Toote „Giresun Tombul Fındığı“ mõned keemilised omadused

Spetsifikaadid Koorimata Kooritud toores Kooritud röstitud Rasva üldsisaldus viljas (%) miinimum – maksimum 56,0 –68,0 56,0 –68,0 57,0 –70,0 Proteiini üldsisaldus viljas (%) (faktor, N = 6,25) miinimum – maksimum 14,0 –21,0 14,0 –21,0 14,4 –21,6 Oleiinhape (%) (g/100 g õli kohta) miinimum – maksimum 77,0 –85,0 77,0 –85,0 – E-vitamiin (mg/100 g õli kohta) miinimum – maksimum 28,0 –45,0 28,0 –45,0 –

Organoleptilised omadused

Toore ja röstitud toote „Giresun Tombul Fındığı“ maitse, maik ja lõhn on süües väga intensiivsed. Kergesti näritavatest sarapuupähklitest ei teki suus kuivustunnet, pigem on tunda pähkliõli maitset. Peale selle puudub neelates mõrkjas järelmaitse.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Toodet „Giresun Tombul Fındığı“ kasvatatakse ekstensiivselt põlistes viljaaedades, mis asuvad kaldsetel, mõnikord astangulistel maa-aladel. Kultivari kasvatatakse mitmetüveliste põõsastena kuni 750 m kõrgusel asuvates aedades.

Kõik tootmisetapid, sealhulgas istikute istutamine, väetamine, kärpimine, korjamine, koorimine ja kuivatamine, peaksid toimuma punktis 4 määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Toote „Giresun Tombul Fındığı“ pakenditele tuleb kirjutada või trükkida loetavalt ja kustutamatult järgmine teave:

— kaubanimi ja aadress, lühinimi ja aadress või äriühingu registreeritud kaubanimi,

— partii number,

— kauba nimi – „Giresun Tombul Fındığı“,

— netomass,

— logo:

— autentsust tõendav ametlik hologramm

4. Geograafilise piirkonna täpne määratlus

„Giresun Tombul Fındığı“ tootmine, korjamine, ladustamine, koorimine, sortimine ja suuruse järgi liigitamine toimub Giresuni ja Trabzoni provintside järgmiste linnade territooriumil:

a) Giresuni provintsis: Piraziz, Bulancak, Dereli, Keşap, Espiye, Yağlıdere, Tirebolu, Güce, Doğankent, Görele, Çanakçı, Eynesil, Giresun.

b) Trabzoni provintsis: Beşikdüzü ja Vakfıkebir.

Kõnealuste ringkondade kõik külad kuuluvad tootmispiirkonda.

Eespool nimetatud asukohad asuvad alal, mis jääb geograafiliste koordinaatide 37° 50′ ja 39° 12′ idapikkust ning 40° 07′ ja 41° 08′ põhjalaiust vahele.

Joonis 1. Toote „Giresun Tombul Fındığı“ tootmispiirkond: osa Giresuni ja Trabzoni provintsi omavalitsusüksustest

5. Seos geograafilise piirkonnaga

Toote „Giresun Tombul Fındığı“ kõige olulisemad eristatavad omadused on iseloomulik maitse ja lõhn, suur õlisisaldus, tihke koor, toekas tuum ja hõlpsasti kooritav seemnekest. Need omadused tulenevad nii looduslikest kui ka inimteguritest.

Türgis on sarapuupähklid liigitatud kahte kvaliteediklassi: Giresun Quality ja Levant Quality. Ainult geograafilises piirkonnas kasvatatud sarapuupähklid kuuluvad kvaliteediklassi Giresun Quality (parim kvaliteet) ja neid ostetakse põllumajandustootjalt kõrgema hinnaga. Türgi muudes piirkondades kasvatatavad sarapuupähklid on liigitatud kvaliteediklassi Levant Quality (teisene kvaliteet).

Looduslikud tegurid

Sarapuupähkli „Giresun Tombul Fındığı“ omadusi mõjutavate tegurite hulgas on kliima kõige olulisem. Need tegurid toimivad koore tiheduse kujunemisele, koorimise järel saadavale saagisele (toekad tuumad) ja ahjus röstimise korral seemnekesta hõlpsale kooritavusele.

Kliima

Piirkonna kliima on niiske subtroopiline – suved soojad ja humiidsed ning talved jahedad ja rõsked. Giresuni provintsis on aasta keskmine temperatuur 14,1 °C; jaanuari ja aprilli vahelisel ajal on keskmine temperatuur 7,1–11,3 °C ning juuni ja augusti vahel on õhusooja 20,1–23,2 °C. Sarapuude õitsemiseks ja sarapuupähkli „Giresun Tombul Fındığı“ arenemiseks ja valmimiseks on sellised temperatuurid optimaalsed. Giresuni piirkonnas on aasta keskmine tuule kiirus 4,3 km/h. Tuul on väga oluline just tolmlemise ja viljumise ajal ning mõjutab otseselt pähklite moodustumist ja arengut. Vihmaste päevade keskmine arv Giresunis on 160,6, mis tähendab aastas keskmiselt 1 401 mm vihma ja juunist augustini 2,6–3,4 tundi päikesepaistet päevas. Selline sademete hulk ja päikesepaisteliste tundide arv päevas on piisav, et pähklid saavutaksid sobiva minimaalse kaalu ning vastavalt rasva ja rasvhapete sisalduse. Tänu rohkele päikesepaistele tekib pähklites palju oleiinhapet ja E-vitamiini ning kujuneb iseloomulik lõhn.

Niiskus

Viljade arenemise ja valmimise ajal on õhu suhteline niiskus 76–76,3 %. See suhtelise niiskuse tase mõjutab sarapuupähkli kvaliteeti, sest viljade biokeemiline struktuur (rasva- ja proteiinisisaldus, maitse) kujuneb välja just sel ajavahemikul. Tänu nimetatud niiskusemäärale muutub „Giresun Tombul Fındığı“ koor õhemaks, mistõttu saab neid pähkleid lihtsalt koorida.

Pinnas

Giresuni piirkonna mullastiku omadused vastavad sarapuupähklite kasvatamiseks vajalikele miinimumtingimustele. Sarapuupähklitaimed kasvavad kõige paremini tüsedal, viljakal ja hästi kuivendatud mullal, mille pH on 6,0–7,5 ning sobivad mullatüübid on saviliiv ja liivsavi. Mulla omadused mõjutavad toote „Giresun Tombul Fındığı“ tuuma suurust ja koore tihedust.

Inimtegurid

Sarapuupähkleid kasvatatakse Giresuni ja Trabzoni provintsis juba iidsest ajast alates. Põllumajandustootjad on juba pikka aega genotüüpe valideerinud ja vegetatiivselt paljundanud. Sarapuupähkel „Giresun Tombul Fındığı“ on loodusliku valiku tulemusel kujunenud kohalik sort. Tänu pähkli sellistele omadustele nagu maitse, saagikus, õhuke koor ja kõrge valgendamismäär on põllumajandustootjad oma aedades seda sorti kasvatanud 90 % ulatuses, muid sorte istutasid nad üksnes tolmeldamisabiks.

Korjamine

Tootjad saavad korjamisaja nõuetekohaselt kindlaks määrata, jälgides väliskestade kollaseks muutumist, pähklist ¾ osa pruuniks (punaseks) värvumist, kultivarile omase lõhna ja maitse kujunemist ning pähklikobarate varisemist. Korjamisaja üle otsustamise teiseks kriteeriumiks on sarapuupähklites sisalduva niiskuse sisaldus alla 30 %. Nõuetekohane valmimine on väga oluline selliste keemiliste omaduste arenguks nagu rasva- ja proteiinisisaldus, aga ka selliste füüsikaliste omaduste kujunemisel nagu koore värvus, saagikus ja seemnekesta kooritavus.

Viljade kättesaamiseks raputatakse oksi ja korjatakse seejärel pähklid maapinnalt üles või korjatakse pähkleid käsitsi võrsete küljest. Seemnekestadega pähklid korjatakse kokku, viiakse kuivatusväljadele ning kuivatatakse seni, kuni veesisaldus langeb 12 %-ni. Seejärel eraldatakse koorimismasinates pähklituumad väliskestadest ja jätkatakse kuivatamist seni, kuni tuumade veesisaldus langeb alla 6 %. Selliseid saagi kogumise etappe on toote „Giresun Tombul Fındığı“ tootjad jätkanud sadade aastate jooksul ja kasutavad uusi tehnoloogiaid (nt väliskesta eraldamine) üksnes juhul, kui need ei riku vilja omadusi.

Viide tootespetsifikaadi avaldamisele

(viitemääruse artikli 6 lõike 1 teine lõik)

—

(1) ELT L 343, 14.12.2012, lk 1.